Tatăl este o piesă importantă în relaţia cu bebeluşul. Primul lui rol este să o îngrijească pe mamă, să o ajute creându-i un mediu afectiv pozitiv în primul rând. Apoi, mama trebuie să intermedieze relaţia bebeluşului cu tatăl, vorbindu-i despre el, punându-i-l în braţe şi rugându-l să îi vorbească, să îl legene, să îl alinte. Tatăl este nedreptăţit adesea în relaţia cu copilul, el simţindu-se exclus adesea de mamă, care face asta din cauza atracţiei irezistibile către bebeluşul ei şi pentru că nevoile acestuia primează. Apoi, după câteva luni, când se linişteşte, unele mame constată că l-au îndepărtat pe tată şi nu ştiu cum să-l readucă în relaţia cu ele şi cu bebeluşul. Unele căsnicii au mult de suferit în urma acestui fapt. Deci, mămici, nu uitaţi de tătici. Voi sunteţi liantul dintre copil şi tată în primele zile de viaţă. După aceea, totul va veni de la sine la implicarea tatălui.